અને પૂર્વસાંસદનું નામ સસ્પેન્સ સ્ટોરીની જેમ લેખને છેડે જ પ્રગટ કરવાનો ઈરાદો નથી. એટલે અહીં જ ઘટસ્ફોટ કરી દઉં. 1972ની ચૂંટણીમાં રાજકોટ મતવિસ્તારમાંથી દિલ્હીની સંસદમાં જંગી બહુમતીથી ચૂંટાઈને જનારા એ આગેવાનનું નામ છે અરવિંદ મોહનભાઈ પટેલ. ગર્ભશ્રીમંતાઈ અને રાજકારણ એમના માટે નવી વસ્તુ નથી. એમના પિતા મોહનભાઈ અને કાકા પણ સેવાનિષ્ઠ ધારાસભ્ય હતા. વકીલાતનું ભણેલા આ અરવિંદ પટેલ પણ ઈન્દિરા ગાંધીના અને બીજા સર્વોચ્ચ કોંગ્રેસી નેતાઓના બહુ પ્રીતિપાત્ર રહ્યા અને પોતાના મતવિસ્તારમાં જનસેવાનાં ચિરંજીવ એવાં કામ પણ કરી બતાવ્યાં.